Document ID: 32005D0646

ODLOČBA KOMISIJE
z dne 17. avgusta 2005
o vzpostavitvi registra mest, ki bodo sestavljala interkalibracijsko mrežo, v skladu z Direktivo 2000/60/ES Evropskega parlamenta in Sveta
(notificirano pod dokumentarno številko C(2005) 3140)
(2005/646/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2000/60/ES Evropskega parlamenta in Sveta z dne 23. oktobra 2000 o določitvi okvira za ukrepe Skupnosti na področju vodne politike (1) in zlasti oddelka 1.4.1(vii) Priloge V k Direktivi,
ob upoštevanju naslednjega:
(1)
Člen 4(1)(a)(ii) Direktive 2000/60/ES zahteva, da države članice varujejo, izboljšujejo in obnavljajo vsa telesa površinske vode, da se dobro stanje površinske vode doseže najkasneje petnajst let po začetku veljavnosti Direktive, ob upoštevanju nekaterih izjem, v skladu z določbami iz Priloge V k Direktivi. Člen 4(1)(a)(iii) Direktive 2000/60/ES zahteva, da države članice varujejo in izboljšujejo vsa umetna in močno preoblikovana vodna telesa z namenom, da se dober ekološki potencial in dobro kemijsko stanje površinske vode dosežeta najkasneje petnajst let po začetku veljavnosti Direktive, ob upoštevanju nekaterih izjem, v skladu z določbami iz Priloge V k Direktivi. V skladu s točko (i) oddelka 1.4.1 Priloge V k Direktivi 2000/60/ES se v zvezi z umetnimi in močno preoblikovanimi vodnimi telesi navajanje ekološkega stanja razume kot navajanje ekološkega potenciala.
(2)
Oddelek 1.4.1 Priloge V k Direktivi 2000/60/ES določa postopek za zagotovitev primerljivosti rezultatov biološkega spremljanja stanja med državami članicami, ki je osrednji element razvrščanja po ekološkem stanju. To zahteva, da se rezultati sistemov držav članic za spremljanje stanja in razvrščanje primerjajo preko interkalibracijske mreže, ki jo sestavljajo merilna mesta v vsaki državi članici in vsaki ekoregiji Skupnosti. Direktiva zahteva, da države članice po potrebi zberejo potrebne informacije za mesta, ki so vključena v interkalibracijsko mrežo, da bi omogočile oceno skladnosti nacionalnih sistemov razvrščanja z normativnimi opredelitvami iz Priloge V k Direktivi 2000/60/ES in primerljivosti med sistemi razvrščanja v posameznih državah članicah.
(3)
Za vzpostavitev registra mest, ki bodo sestavljala interkalibracijsko mrežo iz oddelka 1.4.1(vii) Priloge V k Direktivi 2000/60/ES, so bile države članice naprošene, da izberejo mesta na podlagi lastne interpretacije normativnih opredelitev meje med razredi zelo dobro/dobro in dobro/zmerno. Za navedena mesta je bila zahtevana priglasitev trenutne začasne razvrstitve stanja. Vsaka država članica je bila naprošena, da, če je mogoče, zagotovi ustrezne informacije o vsaj dveh mestih za vsako od obeh mej med razredi za vsakega od skupnih tipov teles površinske vode, ki so bila izbrana za interkalibracijsko mrežo in so na njenem nacionalnem ozemlju. Poleg tega so bile države članice pozvane, da navedejo mesta, ki so v skladu z začasno razvrstitvijo po trenutnih nacionalnih metodah ocenjevanja blizu zgoraj navedenim mejam med razredi, vendar ne nujno natančno na mejah.
(4)
V postopku izbire se je od držav članic zahtevalo tudi, da preučijo vse razpoložljive informacije o obremenitvah in bioloških elementih kakovosti. Obremenitve in elementi kakovosti, ki so bili izbrani za osrednji del interkalibracije, so tisti, ki se štejejo kot najpogosteje spremljani.
(5)
Ustrezni podatki in informacije o vsakem mestu, ki so jih predložile države članice za namen registra mest, med drugim zajemajo opis mesta in meril v zvezi z vrsto, informacije o obremenitvi, razpoložljivost podatkov za vse biološke in podporne fizikalno-kemijske elemente, razpoložljivost referenčnih razmer, začasno razvrstitev stanja mest, merila, uporabljena pri izbiri mest, in opis metodologije, uporabljene pri oceni kakovosti bioloških elementov.
(6)
Dejavnosti, ki se izvajajo na področju razvrščanja po ekološkem stanju, morajo prispevati k premagovanju nekaterih omejitev in pomanjkanja zanesljivosti sedanjega pristopa in bi v prihodnosti lahko povzročile pregled registra mest, zlasti ob upoštevanju rezultatov izvajanja interkalibracije. S takim pregledom bi se doseglo večje zaupanje v rezultate interkalibracije in njihovo večjo natančnost ter tako prispevalo k boljšemu doseganju ciljev Direktive 2000/60/ES. Poleg tega se dodatni pregledi lahko izkažejo za potrebne v začetnih fazah izvajanja načrta upravljanja povodij, saj se med iterativnim procesom izdelave načrtov, predvidenim v členu 13 Direktive 2000/60/ES, lahko pojavijo novi dokazi.
(7)
Oddelek 1.4.1(v) Priloge V k Direktivi 2000/60/ES zahteva, da mrežo sestavljajo mesta, ki so jih države članice izbrale med tipi teles površinske vode, ki so v vsaki ekoregiji. Da se zagotovi primerljivost površinskih voda med državami članicami s podobnimi tipi teles vode, je treba v zvezi z vzpostavitvijo registra mest razvrstiti mesta glede na njihovo geografsko interkalibracijsko skupino, ki sestoji iz skupin držav članic, ki so jim skupni posebni tipi teles površinske vode. To bi vsaki skupini omogočilo primerjavo rezultatov in izvajanje interkalibracije med njenimi člani.
(8)
Ker si Bolgarija, Norveška in Romunija delijo številna čezmejna povodja z državami članicami, bodo te države prostovoljno sodelovale pri izvajanju interkalibracije in so po istem postopku kot države članice predlagale seznam mest.
(9)
Ukrepi, predvideni s to odločbo, so v skladu z mnenjem odbora iz člena 21(1) Direktive 2000/60/ES -
SPREJELA NASLEDNJO ODLOČBO:
Člen 1
1. Register mest, ki bodo sestavljala interkalibracijsko mrežo iz oddelka 1.4.1(vii) Priloge V k Direktivi 2000/60/ES, je naveden v oddelku 1 Priloge k tej odločbi. Navedeni register vključuje tudi mesta v Bolgariji, na Norveškem in v Romuniji, ki prostovoljno sodelujejo v interkalibracijski mreži.
2. Za namene ustanovitve registra in izvajanja interkalibracije so države članice razdeljene v geografske interkalibracijske skupine, naštete v oddelku 2 Priloge, ki vključujejo države članice, ki so jim skupni posebni tipi teles površinske vode.
Člen 2
Države članice po potrebi predložijo Komisiji posodobitve ustreznih podatkov in informacij v zvezi z vsakim mestom iz Priloge.
Člen 3
Ta odločba je naslovljena na države članice.
V Bruslju, 17. avgusta 2005

Labels: 12
18
20